Στις 17 Ιουνίου οι νέες εκλογές στην Ελλάδα
ο Πρόεδρος του Συμβουλίου της Επικρατείας, Παναγιώτης Πικραμμένος, διορίστηκε Υπηρεσιακός Πρωθυπουργός
Ορκίσθηκε στις 8 το βράδυ ως νέος υπηρεσιακός Πρωθυπουργός, ο κ. Παναγιώτης Πικραμμένος, Πρόεδρος του Συμβουλίου της Επικρατείας, προκειμένου να οδηγήσει τη χώρα σε εκλογές που ορίσθηκαν για τις 17 Ιουνίου. Ο κ. Πικραμμένος έγινε δεκτός από τον Πρόεδρο της Δημοκρατίας το μεσημέρι και δεχόμενος την εντολή και τα συγχαρητήριά του είπε: «Πιστεύω να φανώ αντάξιος της αποστολής. Η πατρίδα περνάει δύσκολες ώρες και πρέπει να διαφυλάξουμε το κύρος της για την μετάβασή της στην νέα πολιτική κυβέρνηση». Στο Συμβούλιο των Πολιτικών Αρχηγών που έγινε το μεσημέρι, δεν υπήρξε συμφωνία για την παραμονή ως Πρωθυπουργού του Λουκά Παπαδήμου, που προτάθηκε από τον Πρόεδρο της Δημοκρατίας, αλλά ούτε και για άλλο πολιτικό πρόσωπο. Έτσι επελέγη από τον κ. Παπούλια, όπως προβλέπει το Σύνταγμα ο κ. Πικραμμένος, ως Δικαστικός με κύρος. Ο νέος Πρωθυπουργός συνεργάστηκε το βράδυ με τον κ. Παπαδήμο και ασχολήθηκε με τον σχηματισμό της υπηρεσιακής του κυβέρνησης που θα ορκισθεί σήμερα στις 10.00 το πρωί. Μία ώρα μετά θα γίνει η σύγκληση της νέας Βουλής για να θυροκολληθεί την Παρασκευή, ή την Δευτέρα, το Προεδρικό Διάταγμα για την διάλυσή της και την προκήρυξη εκλογών. Την Τετάρτη το πρωί η τελευταία σύσκεψη των αρχηγών είχε πολλές αντιπαραθέσεις και εκνευρισμούς, κυρίως όταν ο κ. Τσίπρας ζήτησε να γίνει δεκτή πρόταση του για πάγωμα όλων των μνημονιακών υποχρεώσεων της χώρας μέχρι τις εκλογές και πρότεινε επίσης τον πρώην Υπουργό Γεράσιμο Αρσένη για υπηρεσιακό πρωθυπουργό. Ο κ. Καμμένος ζήτησε επίσης η υπηρεσιακή κυβέρνηση να μην πάρει καμία υπουργική απόφαση, ενώ και η κ. Παπαρήγα ζήτησε «αμιγώς υπηρεσιακή κυβέρνηση». Χαρακτηριστικό των εκλογών αυτών είναι ότι τα κόμματα θα παρουσιαστούν με λίστες υποψηφίων, καθώς δεν θα υπάρχουν σταυροί προτίμησης, ενώ ξεκίνησαν διαβουλεύσεις για συνεργασίες των μεγάλων με μικρότερα κόμματα για αύξηση των ποσοστών τους.